Mette Thiesen (DF), 2025-03-25:
Tusind tak.
Tak til forslagsstillerne af det her borgerforslag, og tak til de mange tusind danskere, som har skrevet under på det og gjort, at vi faktisk i dag debatterer det her meget, meget vigtige emne.
Jeg tror, at alle os, der har kæledyr, kan sætte os ind i, hvor frygteligt det er at miste det.
For det er jo, som det også fuldstændig rigtigt tidligere er blevet sagt fra den her talerstol, ikke bare et dyr, man mister, men at det er et familiemedlem, og at det er frygteligt.
Jeg kan i hvert fald sige for mig selv, at jeg, når jeg har set de her billeder af døde hunde, og når jeg har hørt de her fortællinger fra folk, som har mistet et familiemedlem, som de har elsket og holdt af, på den mest grufulde vis, så synes, at vi herinde simpelt hen er nødt til at handle.
Men jeg er enig så langt, at vi simpelt hen med det samme skal have sat os ned og forhandle om lige præcis den her konkrete problemstilling, og at vi er nødt til finde nogle løsninger.
For jeg er sådan set enig i, at det med at forbyde nikotinposer generelt ikke nødvendigvis er en løsning.
For der er også ilegale markeder og alt muligt andet, og der er som sagt også folk, der bruger nikotinprodukter til eksempelvis at holde op med at ryge, så jeg tror heller ikke, det er den rigtige løsning.
Jeg tror i forhold til forebyggelsespakken heller ikke så meget på de her afgiftsstigninger osv., fordi vi jo så bare ser, at man eksempelvis køber det fra Sverige, hvor det er meget, meget billigere osv. Så vi er nødt til at finde nogle konkrete løsninger, og jeg er også nødt til at sige, at det her også handler om opdragelse.
Hvor er man dog et uopdragent menneske, hvis man bare går og smider sit skrald i naturen.
Én ting er, at det, når det drejer sig om nikotinposerne, simpelt hen er dybt uanstændigt, fordi nikotin er en nervegift, og det er hamrende giftigt.
Men når vi generelt set kigger rundtomkring i den danske natur og ser, hvordan folk smider deres affald, deres pizzabakker, deres fastfoodaffald generelt, altså alt muligt mærkeligt, som man bare smider, fordi man regner med, at der kommer nogle andre og rydder op efter en, så er jeg simpelt hen bare nødt til at sige: Din mor arbejder her ikke.
Og nu må man altså simpelt hen stoppe med at tro, at der kommer nogle andre og rydder op efter en selv, og det er ikke bare børn og unge, men det er også voksne, som smider ting i naturen, og som bare regner med, at de forsvinder af sig selv.
Skam jer!
I dag diskuterer vi konkret de her nikotinposer, og det er fuldstændig sindssygt, at man kan finde på bare at kyle dem i naturen, vel vidende at det faktisk slår hunde ihjel, og vel vidende at man smider en lille pose nervegift.
Så derfor vil jeg også på det kraftigste opfordre regeringen og ministeren til at indkalde til forhandlinger nu.
Vi kan ikke vente på det her.
Altså, det her er et kæmpestort problem, og jeg har simpelt hen ikke lyst til at høre om flere frygtelige fortællinger om folk, der har mistet et af deres allerkæreste familiemedlemmer, at vi skal høre flere folk, som fortæller om, at de har set deres hund dø.
De har ikke nået til dyrlægen i tide, og de skal forklare børnene, hvorfor deres bedste ven ikke er der, når de kommer hjem, fordi der er en eller anden – undskyld mit franske – idiot, der har været så ubetænksom at smide en pose med nervegift i naturen.
Så vi er simpelt hen nødt til at handle på det her nu, og der skal indkaldes til forhandlinger nu.
Jeg er ikke bange for at tale om høje bødeniveauer.
Bødeniveauet er nu forholdsvis højt, men så må vi prøve at sætte det op, og måske også med nogle informationskampagner om, at der faktisk er meget, meget høje bøder på at smide affald i naturen.
Der er nævnt pantordninger, og der er nævnt mange forskellige ting, og jeg er ret sikker på, at vi sammen kan sætte os ned og finde en løsning, som faktisk gør op med det her problem.
Så kan det godt være, at det, som det også er blevet nævnt tidligere, skal stå i en beretning, men ministeren og regeringen må simpelt hen komme på banen og indkalde til forhandlinger, så vi får løst det her.
For det skylder vi simpelt hen de danske familier generelt, så de ikke mister deres gode ven igen.